יום של חגיגה באוסטרליה: הלילה (שלישי), כשהשעון היכה חצות ביבשת האוסטרלית, לוק סאליבן וקרייג ברנס, שני אתלטים מקומיים, הצטרפו לעשרות זוגות חד-מיניים ברחבי המדינה שמימשו לראשונה את אהבתם ונישאו באופן חוקי.
הנשואים הטריים מתכוננים בימים אלו למשחקי חבר העמים הבריטי שצפויים להתקיים בהמשך השנה בצפון מזרח היבשת. "יש לנו מערכת יחסים חזקה ויציבה ואנחנו שמחים לראות לאן ההרפתקה הבאה הזו תיקח אותנו" אמר סאליבן בליל החתונה.
בחודש נובמבר האחרון השתתפו קרוב ל-80% מהאוסטרלים במשאל עם בנושא הנישואים החד-מיניים, והתומכים בהצעה זכו במעל 61% מהקולות. המשאל לא היה מחייב אולם ראש הממשלה מלקולם טרנבול הודיע לאחריו כי יניח הצעת חוק בנושא עד סוף השנה. "מיליונים הצביעו כן להוגנות, כן למחויבות, כן לאהבה", אמר.
חודש לאחר מכן, הפרלמנט האוסטרלי אישר בחוק רשמי את התרת הנישואים החד-מיניים במדינה. אוסטרלים רבים נסעו ביום החקיקה לבירת המדינה, קנברה, כדי לחזות בסנאט מאשר את החוק ברוב גדול ובהצבעה חוצת מפלגות, רק ארבעה מחוקקים הצביעו נגד.
החוק במדינה מאפשר לזוגות להינשא בכפוף להודעה מראש של 30 ימים לרשויות. למרות זאת, מספר חתונות גאות התקיימו כבר בחודש שעבר, ימים ספורים לאחר שהחוק עבר בפרלמנט, באישור מיוחד שניתן עקב מגבלות שונות. לצד זאת, מרבית הזוגות שנישאו הלילה, הגישו את הבקשה הרשמית ביום שהתקבל החוק בפרלמנט ו-30 ימים לאחר מכן, זכו להיכנס בברית הנישואים.